მორავსკე-ბუდეიოვიცე

მორავსკე-ბუდეიოვიცე () — ქალაქი ჩეხეთის რესპუბლიკის ვისოჩინის მხარეში, ქალაქი ტრჟებიჩის რაიონში მდებარეობს. ქალაქის ისტორიული ცენტრი კარგად არის შემონახული და ჩეხეთის კულტურული ძეგლის სტატუსი აქვს.

ადმინისტრაციული დაყოფა
მორავსკე-ბუდეიოვიცე
იაცკოვი
ლაჟინკი
ვესცე
ვრანინი

მინი|ქალაქის მერია 
მინი|რკინიგზის სადგური
გეოგრაფია
მორავსკე-ბუდეიოვიცე რაიონულ ცენტრ ტრჟებიჩიდან სამხრეთით, დაახლოებით 19 კილომეტრში მდებარეობს, ხოლო იჰლავიდან სამხრეთ-აღმოსავლეთით 41 კილომეტრითაა დაცილებული. მუნიციპალიტეტი იევიშოვიცეს მთიანეთშია. ქალაქის ტერიტორიაზე მდებარე ყველაზე მაღალი წერტილია შპიტაკლას გორა, რომლის სიმაღლე 519 მეტრია ზღვის დონიდან. 

მორავსკე-ბუდეიოვიცეში მიედინება მდინარე როკიტკა. მუნიციპალიტეტის ტერიტორიაზე რამდენიმე სათევზაო ტბორია დაგუბებული.

ისტორია
მორავსკე-ბუდეიოვიცე XII საუკუნეში დაარსდა. ის ისტორიულ წყაროებში პირველად 1231 წელს არის მოხსენიებული, ხოლო 1406 წელს პირველად გამოიყენეს სახელი მორავსკე („მორავიული“) ბუდეიოვიცე, რათა იგი ბოჰემიაში მდებარე ჩესკე-ბუდეიოვიცესგან განესხვავებინათ. მორავსკე-ბუდეიოვიცემ ქალაქის სტატუსი 1498 წელს მიიღო.

ქალაქი თეთრი მთის ბრძოლამდე ყვაოდა. 1648 წელს ის შაუმბურკების ოჯახმა შეიძინა. ისინი ქალაქის მოსახლეობას პატივს არ სცემდნენ და მათ უფლებებს ხშირად უგულებელყოფდნენ, რაც მორავსკე-ბუდეიოვიცეს ეკონომიკური პრობლემების მიზეზი გახდა. გარდა ამისა, 1673 წელს ქალაქის ნახევარი დიდმა ხანძარმა გაანადგურა. 

1736 წელს გაღარიბებული მორავსკე-ბუდეიოვიცე ვოლისების ოჯახმა შეიძინა. მათი მმართველობის დროს ქალაქი ნელ-ნელა აღდგა და განვითარდა.

1918 წლამდე მორავსკე-ბუდეიოვიცე ავსტრია-უნგრეთის იმპერიის შემადგენლობაში, ამავე სახელწოდების ოლქში შედიოდა. ეს ოლქი მორავიის 34 ოლქიდან ერთ-ერთი იყო.

ღირსშესანიშნაობები
მორავსკე-ბუდეიოვიცეს ციხესიმაგრე გრაფ რუდოლფ ინდრჟიხ შაუმბურკელისთვის რენესანსის სტილში XVII საუკუნის მეორე ნახევარში აშენდა. დღეს მასში ეთნოგრაფიული მუზეუმია განთავსებული, ხოლო ციხესიმაგრის თავლები კულტურული ღონისძიებებისთვის გამოიყენება.

ქალაქის ისტორიულ ცენტრში რამდენიმე ძვირფასი ბურგერული სახლია. აღსანიშნავია ქალაქის მერიის შენობა, რომელიც ნეოკლასიკური ელემენტებით დატვირთული რენესანსული ნაგებობაა.

ქალაქის ერთ-ერთი ღირსშესანიშნაობა წმინდა ჟილსის ეკლესიაა. თავდაპირველად ის XIII საუკუნის პირველი ნახევრარში რომანული არქიტექტურით აშენდა და შემდეგ ბაროკოს სტილში გადააკეთეს. ეკლესიას 50 მეტრის სიმაღლის სამრეკლო 1714 წელს დაემატა. ის საზოგადოებისთვის ღიაა, როგორც გადმოსახედი კოშკი. ეკლესიის გვერდით მდებარე წმინდა მიქაელის სამლოცველო XIII საუკუნეში აგებული რომანული სტილის როტონდაა. მის სარდაფში საძვალეა განთავსებული.

რექტორატის ბაროკოს სტილის შენობა 1779 წლით თარიღდება. მის კომპლექსში შემორჩენილია ქალაქის გალავნის ფრაგმენტები, მათ შორის ბასტიონი და კარიბჭე.

ცნობილი ადამიანები
რალფ ბენაცკი (1884–1957)  — კომპოზიტორი
მიროსლავ ვენჰოდა (1915–1987) —  დირიჟორი

დაძმობილებული ქალაქები
 კალვარია-ზებჟიდოვსკა, პოლონეთი
 კაუცენი, ავსტრია
 პულკაუ, ავსტრია
 შაშტინ-სტრაჟე, სლოვაკეთი

რესურსები ინტერნეტში

სქოლიო

კატეგორია:ვისოჩინის მხარის ქალაქები